यही वह रास्ता है, जिस पर चल कर मुल्क़ अंततः फ़ौजी हुकूमतों की खाई में जा समाते हैं। जिन देशों ने नौकरशाही को यह निष्कर्ष निकालने का एकाधिकार देने की ग़लती की कि चुने हुए जन-प्रतिनिधि ठीक से काम नहीं कर रहे हैं, वहां आगे चल कर फ़ौज ने यह ऐलान किया कि विधायिका और कार्यपालिका दोनों ही नाकारा हो गए हैं और अब देश बचाने का ज़िम्मा तब तक वह संभालेगी, जब तक हालात नहीं सुधरते। और, हालात उसके बाद कभी नहीं सुधरते।